Nóg tolpaaie glo beplanArgieffoto van die e-tolprojek in Gauteng Die Suid-Afrikaanse Nasionale Padagentskap (Sanral) het glo nóg tolpaaie by ‘n geslote vergadering voorgestel. “Nazir Alli, hoof uitvoerende beampte van Sanral, het verlede week by ‘n strategiese beplanningsessie van die parlementêre portefeuljekomitee vir vervoer, nuwe tolpaaie bekendgemaak wat dié entiteit vir implementering oorweeg,” het Ian Ollis, LP vir die Demokratiese Alliansie (DA), Sondag gesê. “Die nuwe tolpaaie is bykomend tot die N1-N2 Wynlandtolpad in die Wes-Kaap, die N2 Wildekus-tolpad in die Oos-Kaap en die e-tolprojek in Gauteng. Volgens Ollis is die voorgestelde paaie die N3 tussen Durban en Pietermaritzburg; die N12 tussen Kimberley en Johannesburg; N1-Ringpad by Musina; N1 tussen Kroonstad en Winburg en die N1-Botlokwa -wisselaar. Ollis sê die komiteevergadering was vir die media gesluit. “Ons het voor die vergadering nog niks hiervan gehoor nie, en dit is ‘n bekommernis,” het Ollis gesê. “Die tolpaaie gaan die armste Suid-Afrikaners die ergste tref. Dit gaan die koste vir sakehandel verhoog, voedselprysstygings tot gevolg hê en uiteindelik ekonomiese groei en werkskepping ondermyn.” Ollis sê dit is noodsaaklik dat die impak van ‘n voorgestelde roete eers deur die publiek en plaaslike en provinsiale regering oorweeg moet word, voordat dit as ‘n tolpad verklaar word. Sanral kon nie dadelik vir kommentaar bereik word nie. Sanral het vroeër die maand aangekondig dat die e-tolprojek binne die volgende twee maande in Gauteng ‘n aanvangs sal neem, afhangend van die goedkeuring deur die Nasionale Raad van Provinsies. Die Pretoriase hooggeregshof het verlede jaar ‘n interdik aan die Bondgenootskap teen Stedelike Tol (Outa) toegestaan wat ‘n volle geregtelike hersiening goedkeur voordat elektroniese tol implementeer kan word. Dié interdik het Sanral verhoed om e-tol in werking te laat tree voordat die uitspraak gelewer is. Sanral en die Nasionale Tesourie het teen dié hofbevel appelleer. Die grondwetlike hof het in September die tussentydse bevel ter syde gestel. Die Pretoriase hooggeregshof het in Desember Outa se aansoek, om e-tol te skrap, van die hand gewys. Die hof het op 25 Januarie Outa toestemming gegee om die saak na die hoogste hof van appèl in Bloemfontein te neem. Dié sitting is vir September 2013 geskeduleer. Sanral beplan ‘n konsessie in die Wes-Kaap gebaseer op ‘n bou-, bedryf- en oordragkostebasis om die N1-N2 Wynlandtolprojek te finansier en in stand te hou. Die stad Kaapstad het regstappe gedoen om dié projek te keer. Die Wes-Kaapse hooggeregshof sal op 16 Mei die stad se aansoek aanhoor om Sanral te verhoed om verdere stappe te doen om die projek in werking te laat tree.